**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Мађарске о унапређеној стратешкој сарадњи у области одбране, који је потписан у Палићу, дана 20. јуна 2023. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Закључком Владе (05 Број: 018-5164/2023-1 од 15. јуна 2023. године), утврђена је Основа за вођење преговора и закључивање Споразума између Владе Републике Србије и Владе Мађарске о унапређеној стратешкој сарадњи у области одбране, усвојен је текст предметног споразума, одређена је делегација Републике Србије за вођење преговора и закључивање предметног споразума и овлашћен министар одбране за његово потписивање.

Споразум између Владе Републике Србије и Владе Мађарске о унапређеној стратешкој сарадњи у области одбране, потписан је у Палићу, 20. јуна 2023. године.

Разлози за закључивање Споразума између Владе Републике Србије и Владе Мађарске о унапређеној стратешкој сарадњи у области одбране, чије се потврђивање предлаже овим законом, садржани су у потреби продубљивања и проширивања сарадње две државе и њихових надлежних органа у области одбране, кроз проширене и детаљно побројане области и облике њихове сарадње, све у складу са принципима дефинисаним у закљученим билатералним уговорима између две државе, а посебно принципима равноправног партнерства и обостране користи, те сагласно Уговору између Владе Републике Србије и Владе Мађарске о пријатељским односима и сарадњи у области стратешког партнерства, потписан у Будимпешти, 8. септембра 2021. године („Службени гласник Републике Србије – Међународни уговори”, број 6/22).

Ступањем на снагу Споразума између Владе Републике Србије и Владе Мађарске о унапређеној стратешкој сарадњи у области одбране, престаје да важи Споразум између Владе Републике Србије и Владе Републике Мађарске о сарадњи у области одбране, потписан у Београду, 22. марта 2010. године („Службени гласник Републике Србије – Међународни уговори”, број 9/11).

**III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.